Beyeki sáha ixe ka benne dia laní Pascuaha,
tti bina ka benneha deki chi daa Jesús‑ni gaꞌabie lheꞌesi Jerusalén‑ni,
nianna ugíake gwaledake bie nna bedaxxuke dina denke nna ribesiꞌabake,
ráke:
―¡Xxeniba ra lelu!
¡Lu ankalu benne udhelha Tata Xisiha!
¡Karubárulu!
¡Lu ankalu benne innabialu ka benne Israel‑ni!
Nianna tti gwaxxaka Jesús‑ni ttu burru kwiti to nna udobie kweꞌeni.
Ukaba attiba chi gaꞌanna lo ka yetsi ge Tata Do Yebáha ata dia ra:
¡Bittu gasinle,
lebiꞌi ka benne ge lheꞌesi Sión!
¡Gwalulanniruga!
Ne benne rinnabia geleha chi daa naa
doe kweꞌe ttu burru kwiti to.
Tti sisiꞌa tteha,
ka benne rudhetini Jesús‑ni labí ute dákanie iyá nu rakaha.
Iki deliba chi uttieha nna beyapie yebáha ata ra xxeni leeha,
laꞌanialiba nna tti gwadú leke deki iyába nu benke len benneha chiba gaꞌanna nuha lo ka yetsi ge Tata Do Yebáha deki aníha aka.
Ka benne seꞌe len Jesús‑ni tti beyaxie Lázaro‑ni lheꞌe yieru baaha,
tti belhidha benbie benneha lo elhuttiha,
ka benneha rigixxiꞌake ge nu bilákanie laꞌania.
De nuha nna biria ka benne gwaledake bie kumu de binake ge milagru benieha.
Ka fariseo‑ni nna ra luesikani:
―Gwaluyúruga,
riꞌi labí dhaariꞌi.
Gwalugíaruga,
iyába ka benne danalhake nuná.